Irtisanomisten aikakausi jatkuu ja koskettaa nyt jo firmoja, joita moni piti koskemattomina. Angry Birdsin avulla hillittömään lentoon lähtenyt Rovio on ilmoittanut irtisanovansa 16% työvoimastaan. Selitykset ovat, kuten usein, lennokkaita.

Rovion julkaisema tiedote vahvistaa, että firma irtisanoo ”maksimissaan” 130 työntekijää Suomesta. Toteutuessaan luku edustaisi noin 16% Rovion kaikesta työvoimasta. Toimitusjohtaja Mikael Hedin allekirjoittamassa tiedotteessa puhutaan innovaatiosta, eteenpäin katsomisesta ja muista kivoista asioista. Mutta myös ikävämmistä. Hed mainitsee, että Rovio on laajentanut tiimiään liian optimististen kasvuodotusten varassa ja kun odotukset eivät toteutuneet, on aika maksaa hinta.

”Ei ole koskaan helppoa harkita tällaisia muutoksia, mutta ne on parempi tehdä ennemmin kuin myöhemmin, kun olemme tilanteessa, jossa uuden kasvun aloittaminen on helpompaa”, Hed selitti.

Jaksamista kaikille, joiden kohdalle napsahtaa.

Lähde: Rovio